Malḥa tebda tettazgag, ɣef tmexluqt-a i as-id-ibeddren yir lfal ass am wass-a trekkem ɣer daxel : « Aqejjir n uɣyul deg yimi-m, a tasigert n ǧahennama ! Limer d tamɣart irebḥen, imeslayen am wi ur ilaq ara ad ten-id-tiniḍ ass am wass-a. Diri-t win izewwiren s yir awal i tmeṭṭut yeṭṭfen addud. Awal arẓagan ur ilaq deg wass n unefru. Uggaɣ ayen i d-ttawin medden fell-am mačči d tikerkas, yella wayen yellan d tidet, ziɣ mačči d imi n medden i d aɣezzfan.